uga sok andakwa. samono mau manawa kang dhêmên nganggur iku wong mlarat. Iya ana wong mlaku ing gawe kêna ing dakwa, nanging rak iya lôngka. Mula panjênêngane radèn tumênggung ing Klathên (Martanagara), dhèk isih jumênêng kaliwon pulisi ana ing Bayalali, jare anglarangi wong nganggur. Manawa ana wong durung wayahe nganggur, yaiku: jam 7 nganti jam 5 sore, wis ura-ura ana ing omah, yèn kawuningan, sok banjur kadangu, apa sababe wayahe wong nyambut gawe têka nganggur karo ura-ura. Manawa wong kang didangu mau matur botên gadhah padamêlan, banjur diparingi sêsurupan satêrang-têrange, prakara alane wong nganggur, kaya ing dhuwur mau. Nalika samana, wong-wong ing Bayalali padha tumandang ing gawe kabèh.